শান্তিপুর থেকে চালু হচ্ছে এসি লোকাল ট্রেন?

শান্তিপুর: অবশেষে প্রতীক্ষার অবসান। চালু হতে চলেছে শান্তিপুর (Shantipur) থেকে এসি ট্রেন পরিষেবা (AC Local Service)। যদিও কবে থেকে সেই ঘোষণা করা হয়নি। যাত্রীদের দাবি এবং রেল কর্তৃপক্ষের ইতিবাচক মনোভাবের ফলে আশার আলো দেখছেন শান্তিপুরবাসী।

শনিবার শিয়ালদহ ডিভিশনের (Sealdah Division) ডি.আর.এম রাজীব সাক্সেনা শান্তিপুর রেলস্টেশন ও সংলগ্ন রেল অধিকৃত এলাকা পরিদর্শন করেন। বর্তমানে শান্তিপুর স্টেশনকে মডেল স্টেশন হিসেবে গড়ে তোলার কাজ জোরকদমে চলছে। ওইদিন বিভিন্ন উন্নয়নমূলক কাজ খতিয়ে দেখেন তিনি।

আরও পড়ুন: চন্দ্রকোনার আঙনওয়াড়ি কেন্দ্রে চাল-ডালে পোকা, ক্ষোভ এলাকাবাসীর

পরিদর্শনের সময় শান্তিপুর রেল যাত্রী অ্যাসোসিয়েশনের সভাপতি অরুণ কুমার ঘোষ, সদস্য সন্দীপন রায় ও বুদ্ধদেব বিশ্বাস প্রমুখ ফুল দিয়ে ডি.আর.এম-কে অভ্যর্থনা জানান। অ্যাসোসিয়েশনের পক্ষ থেকে বেশ কিছু গুরুত্বপূর্ণ দাবি তোলা হয়। এর মধ্যে ছিল, শান্তিপুর থেকে বারুইপুর হয়ে বালিগঞ্জ পর্যন্ত নতুন ট্রেন পরিষেবা, শান্তিপুর থেকে কৃষ্ণনগর পর্যন্ত অতিরিক্ত ট্রেন, শান্তিপুর থেকে এসি ট্রেন চালু, প্রতিবন্ধী যাত্রীদের জন্য প্ল্যাটফর্মে বিশেষ চলাচলের ব্যবস্থা।

যাত্রী সংগঠনের বক্তব্য, দীর্ঘদিন ধরে এই দাবিগুলি জানানো হলেও বাস্তবায়ন হয়নি। তবে এদিন রেল কর্তৃপক্ষের প্রতিক্রিয়ায় আশার সঞ্চার হয়েছে। ডি.আর.এম রাজীব সাক্সেনা আশ্বাস দিয়েছেন, যাত্রীদের সুবিধা ও চাহিদার কথা মাথায় রেখে সব প্রস্তাবই গুরুত্বের সঙ্গে বিবেচনা করা হবে। শান্তিপুরবাসীর প্রত্যাশা, খুব শিগগিরই তাদের স্টেশন থেকে আধুনিক ও আরামদায়ক এসি ট্রেন চলাচল শুরু হবে।